**Tuukka Mikael Rask** (s. 10. maaliskuuta 1987 Savonlinna) on suomalainen uransa päättänyt jääkiekkomaalivahti. Rask pelasi vuosina 2007-2022 Boston Bruinsissa yhteensä 564 ottelua, viettäen koko NHL-uransa seuran riveissä. Raskin uran merkittävimpiin saavutuksiin kuuluvat mm. pronssimitali Sotšin olympialaisista vuonna 2014, Stanley Cup vuonna 2011 sekä Vezina-palkinto vuonna 2014.

Ura
---

### Ura Ilveksessä

Rask on Savonlinnan Pallokerhon kasvatti, mutta siirtyi Tampereen Ilvekseen 16-vuotiaana vuonna 2003. Kaudella 2003–2004 hän nousi Ilveksen A-nuoriin pelattuaan vain 9 B-nuorten ottelua. Kaudella 2004–2005 Rask johdatti Ilveksen A-nuorten Suomen mestariksi. Pudotuspeleissä Rask piti 10 ottelussa peräti 6 nollapeliä, ja Ilves hävisi kaiken kaikkiaan vain yhden finaaliottelun. Rask pelasi myös ensimmäiset miesten liigapelinsä ja nousi kaudella 2005–2006 joukkueen ykkösmaalivahdiksi. Kaudella 2006–2007 Raskin torjuntaprosentti 92,75 oli runkosarjan neljänneksi paras. Pudotuspelien karsintakierroksella Ilves kukisti Lukon voitoin 2–1, mutta puolivälierissä tehoton Ilves putosi Jokereille voitoin 4–0.

### NHL-ura

Kesän 2005 NHL-varaustilaisuudessa Toronto Maple Leafs varasi Raskin ensimmäisellä kierroksella 21. pelaajana. Hänet kuitenkin kaupattiin Boston Bruinsiin seuraavan kesän varaustilaisuuden yhteydessä, vaihdossa Torontoon lähti maalivahti Andrew Raycroft. Keväällä 2007 Rask solmi Bruinsin kanssa sopimuksen ja matkusti välittömästi Yhdysvaltoihin pelaamaan AHL-liigan pudotuspelejä Providence Bruinsiin. Ensimmäisen NHL-ottelunsa hän pelasi 20. marraskuuta 2007 Torontoa vastaan, ja hänet valittiin heti ottelun parhaaksi pelaajaksi. Boston voitti ottelun 4-2. Kaikkiaan Rask pelasi kaudella 2007–2008 neljässä NHL-ottelussa. Kauden 2008–2009 hän pelasi enimmäkseen AHL:n Providencessa, vaikka piti nollapelin kauden ainoassa NHL-ottelussaan.

Kausi 2009–2010 oli Raskin varsinainen läpimurtokausi. Hän aloitti kauden Bostonin kakkosmaalivahtina. Marraskuun 2009 alussa hän solmi Bostonin kanssa uuden kaksivuotisen sopimuksen, jonka kokonaisarvo oli 2,5 miljoonaa Yhdysvaltain dollaria. Kauden aikana Rask nousi Tim Thomasin ohi ykkösvahdiksi. Kauden lopussa hän oli NHL:n tilastoykkönen sekä torjuntaprosentissa (93,1) että päästettyjen maalien keskiarvossa (1,97). Rask jatkoi vahvoja otteita myös pudotuspeleissä, joissa Boston pudotti ensimmäisellä kierroksella Buffalo Sabresin. Boston-fanit alkoivat käyttää hokemaa "It´s Tuukka time" vastikkeena Buffalon fanien maalivahdilleen Ryan Millerille luomaan "It´s Miller time" -kannatukseen. Elokuussa 2010 arvostettu The Hockey News -lehti arvioi Raskin silloisten 50 parhaan NHL-pelaajan joukkoon.

Kauden 2010–2011 päätteeksi Rask voitti Stanley Cupin Bostonin paidassa. Hän pelasi mestaruuskauden runkosarjassa 29 ottelua, mutta voitokkaassa finaalisarjassa hänelle jäi luukkuvahdin rooli Tim Thomasin pelatessa kaikki ottelut maalin suulla. Kaudella 2011–2012 Rask pelasi erinomaisin tilastoin 23 runkosarjan ottelua Thomasin pysyessä kuitenkin jälleen ykkösmaalivahtina.

NHL-työsulun vuoksi Rask aloitti kauden 2012–2013 Tšekin Extraligassa HC Plzeňissä pelaten 17 runkosarjaottelua. NHL-kauden alkaessa tammikuussa 2013 Tim Thomas vietti sapattivuotta, joten Raskille vapautui Bostonissa ykkösvahdin paikka. Runkosarjassa Boston Bruins sijoittui itäisen konferenssin neljänneksi. Rask sijoittui kaikissa maalivahtitilastoissa viiden parhaan joukkoon lukuun ottamatta voittojen lukumäärää. Pudotuspeleissä Boston pudotti jatkosta ensin Toronton voitoin 4–3 ja New York Rangersin voitoin 4–1. Itäisen konferenssin finaaleissa Rask torjui häikäisevän hyvin päästäen vain kaksi maalia neljässä ottelussa Pittsburgh Penguinsia vastaan ja jättäen muun muassa Sidney Crosbyn ja Jevgeni Malkinin ilman tehopisteitä. Torjuntoja hänelle kertyi sarjassa yhteensä 134. Stanley Cup -finaaleissa vastaan asettui Chicago Blackhawks. Boston siirtyi sarjassa 2–1-johtoon Raskin torjuttua 2–1-jatkoerävoiton sekä 2–0-voiton. Boston joutui kuitenkin lopulta taipumaan Chicagolle voitoin 2–4. Raskin pudotuspelien torjuntaprosentti (94,0) oli NHL:n paras ja runkosarjan (92,9) kolmanneksi paras.

Boston Bruins solmi heinäkuussa 2013 Raskin kanssa kahdeksan vuoden ja 56 miljoonan dollarin jatkosopimuksen. Kyseessä oli historian rahakkain suomalaispelaajan NHL-sopimus ja seitsemän miljoonan dollarin kausipalkka on kauden 2013–2014 NHL-maalivahtien korkein yhdessä Pekka Rinteen ja Jonathan Quickin kanssa. Rask myös valittiin Suomessa Vuoden jääkiekkoilijaksi 2013.

Kaudella 2013–2014 Boston voitti NHL:n runkosarjan päästäen vain 177 maalia 82 ottelussa. Vähemmän päästi vain Los Angeles Kings (174) läntisessä konferenssissa. Runkosarjassa Rask oli tilastoykkönen nollapeleissä (7), toinen torjuntaprosentissa (93,0), neljäs päästettyjen maalien keskiarvossa (2,04) ja viides voittotilastossa (36). Tosin voittotilaston neljä ensimmäistä pelasivat 5–6 ottelua häntä enemmän. Rask voitti arvostetun Vezina Trophyn NHL:n parhaana maalivahtina runkosarjassa kaudella 2013–2014. NHL-seurojen 30 toimitusjohtajasta 16 äänesti häntä parhaaksi maalivahdiksi, 6 toiseksi ja 5 kolmanneksi. Pudotuspeleissä Boston kaatoi Detroit Red Wingsin voitoin 4–1, mutta putosi toisella kierroksella Montreal Canadiensille voitoin 3–4. Vähintään kuusi ottelua pelanneista maalivahdeista Raskilla oli pudotuspelien paras torjuntaprosentti (92,8) ja päästettyjen maalien keskiarvo (1,99). Hän ehti myös pitää kaksi nollapeliä, jolla hän jakoi nollapelitilaston kärkipaikan.

Joulukuussa 2014 Rask päästi uransa suurimman maalimäärän yhdessä ottelussa antautuessaan seitsemästi San Jose Sharksia vastaan. Tosin torjuntojakin hänelle kertyi 37 kappaletta 7–4-maali-ilotteluun päättyneessä ottelussa. Tammikuussa Rask onnistui palaamaan edellisen kauden tasolleen, kun hänet valittiin NHL:n kuukauden kolmostähdeksi. Hän torjui 11 ottelusta seitsemän voittoa ja sai tilastoihinsa päästettyjen maalien keskiarvoksi 1,61 sekä torjuntaprosentikseen lähes 95.

Tammikuussa 2017 Rask osallistui ensimmäisen kerran NHL:n tähdistöotteluun Atlantin divisioonan joukkueessa. Joulukuussa 2017 Rask valittiin NHL:n kuukauden ykköstähdeksi. Kymmenestä startista hän sai tililleen yhdeksän voittoa sekä yhden jatkoaikatappion, joka oli samalla kuukauden ainoa kolmen päästetyn maalin ottelu. Raskin torjuntaprosentti oli 95,5, päästettyjen maalien keskiarvo 1,22 sekä nollapelejä kertyi kaksi.

4. helmikuuta 2019 pelatussa vierasottelussa Washington Capitalsia vastaan Tuukka Rask saavutti 253. voittonsa Boston Bruinsin paidassa. Voitto nosti hänet yksin seuran historian eniten voittoja keränneeksi maalivahdiksi. Tuolla kaudella Rask onnistui torjumaan Bruinsin aina Stanley Cup -finaaleihin asti, jossa vastassa oli St. Louis Blues. Bruins tosin hävisi finaalisarjan voitoin 4–3.

Tammikuussa 2022 Rask teki try-out sopimuksen Bruinsin AHL-joukkueen Providence Bruinsin kanssa. Muutaman päivän kuluttua Rask teki Bruinsin kanssa kauden loppuun ulottuvan ja miljoonan dollarin arvoisen sopimuksen.

Rask ehti pelata vain neljä ottelua, minkä jälkeen hän jäi vaivojen takia jälleen sivuun peleistä. Helmikuussa 2022 Rask ilmoitti ettei ole toipunut lonkkavammasta entiselleen ja lopettavansa sen takia jääkiekkouransa.

### Maajoukkueura

Rask toimi Suomen nuorten maajoukkueen ykkösvahtina sen voittaessa MM-pronssia vuoden 2006 MM-kisoissa. Puolivälieräottelussa Ruotsia vastaan hän piti nollapelin torjuen peräti 53 kertaa. Hänet valittiin turnauksen parhaaksi maalivahdiksi.

Rask ja Tim Thomas vuonna 2012
Rask valittiin ensimmäisiin aikuisten arvokisoihinsa Sotšin olympialaisiin 2014. Alkusarjan päätösottelussa Suomi hävisi Kanadalle jatkoajalla 1–2 Raskin torjuttua 25 kertaa. Puolivälieräottelussa Suomi pudotti kisojen isännän Venäjän 3–1 Raskin torjuessa 37 kertaa. Hävityssä välieräottelussa Ruotsia vastaan Rask ei ollut kokoonpanossa flunssan takia, mutta Suomen ja Yhdysvaltain välisessä pronssiottelussa hän piti nollapelin 27 torjunnallaan, vaikka Yhdysvaltojen Patrick Kane sai kaksi rangaistuslaukausta. Suomi saavutti olympiapronssia lukemin 5–0.

Muuta
-----

Rask pelasi nuorempana myös jalkapalloa STPS:ssa ja oli mukana nuorten Pohjola Cupissa.

Raskin pikkuveli on jääkiekkoilija Joonas Rask (s. 1990). Tuukka ja Joonas on viides suomalainen veljespari, joka on pelannut NHL:ssä.

Vuonna 2015 Keniasta uuden ampiaislajin löytänyt tiimi antoi lajille nimen *Thaumatodryinus tuukkaraski* kunnianosoituksena Raskille.

Yksityiselämä
-------------

Rask avioitui heinäkuussa 2022 Italiassa Jasmiina Nikkilän kanssa, joka otti miehensä sukunimen. Pariskunnalla on kolme tytärtä.

Saavutukset
-----------

### NHL

* Vezina Trophy 2013–2014
* William M. Jennings Trophy 2019–2020
* NHL:n ykköstähdistö 2013–2014
* NHL:n tähdistöottelu 2017
* Stanley Cup Boston Bruinsissa 2010–2011
* Prince of Wales Trophy Boston Bruinsissa 2010–2011, 2012–2013 ja 2018–2019 (itäisen konferenssin voitto)
* Roger Crozier Saving Grace Award 2009–2010 (paras torjuntaprosentti, 93.1 %)
* 52 nollapeliä NHL:n runkosarjassa

### Maajoukkue

* Olympiapronssia 2014
* Nuorten MM-pronssia 2006

### Muita saavutuksia

* Suomen Vuoden jääkiekkoilija 2013
* 8. sija Vuoden urheilija -äänestyksissä 2013 ja 2014
* AHL:n tähdistöottelussa 2008
* A-nuorten SM-kultaa Tampereen Ilveksessä kaudella 2004–2005

Tilastoja
---------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2003–2004 | Ilves | A-SM | 26 |  |  |  |  |  |  | 2.24 | .936 | 4 |  |  |  |  |  | 1.98 | .928 |
|
| 2004–2005 | Ilves | A-SM | 26 |  |  |  |  |  |  | 1.86 | .935 | 10 | 9 | 1 | 620 | 9 | 6 | 0.87 | .973 |
|
|  | Ilves | SM-liiga | 4 | 0 | 1 | 1 | 202 | 15 | 0 | 4.46 | .875 | – | – | – | – | – | – | – | – |
| 2005–2006 | Ilves | SM-liiga | 30 | 12 | 7 | 8 | 1724 | 60 | 2 | 2.09 | .926 | 3 | 0 | 3 | 180 | 7 | 0 | 2.33 | .924 |
| 2006–2007 | Ilves | SM-liiga | 49 | 18 | 18 | 10 | 2872 | 114 | 3 | 2.38 | .928 | 7 | 2 | 5 | 397 | 20 | 0 | 3.02 | .924 |
| 2007–2008 | Boston Bruins | NHL | 4 | 2 | 1 | – | 184 | 10 | 0 | 3.25 | .886 | – | – | – | – | – | – | – | – |
|  | Providence Bruins | AHL | 45 | 27 | 13 | 2 | 2570 | 100 | 1 | 2.33 | .905 | 10 | 6 | 4 |  ? | 22 | 2 | 2.18 | .908 |
| 2008–2009 | Boston Bruins | NHL | 1 | 1 | 0 | – | 60 | 0 | 1 | 0.00 | 1.00 | – | – | – | – | – | – | – | – |
|  | Providence Bruins | AHL | 57 | 33 | 20 | 4 | 3340 | 139 | 4 | 2.50 | .915 | 16 | 9 | 7 | 977 | 36 | 0 | 2.21 | .930 |
| 2009–2010 | Boston Bruins | NHL | 45 | 22 | 12 | – | 2562 | 84 | 5 | 1.97 | .931 | 13 | 7 | 6 | 829 | 36 | 0 | 2.61 | .912 |
| 2010–2011 | Boston Bruins | NHL | 29 | 13 | 16 | – | 1594 | 71 | 2 | 2.67 | .918 | – | – | – | – | – | – | – | – | Stanley Cup |
| 2011–2012 | Boston Bruins | NHL | 23 | 11 | 8 | – | 1289 | 44 | 3 | 2.05 | .929 | – | – | – | – | – | – | – | – |  |
| 2012–2013 | HC Plzen | Extraliiga | 17 |  |  |  |  |  |  | 2.11 | .924 |
|  | Boston Bruins | NHL | 36 | 19 | 10 | – | 2104 | 70 | 5 | 2.00 | .929 | 22 | 14 | 8 | 1466 | 46 | 3 | 1.88 | .940 |
| 2013–2014 | Boston Bruins | NHL | 58 | 36 | 15 | – | 3386 | 115 | 7 | 2.04 | .930 | 12 | 7 | 5 | 753 | 25 | 2 | 1.99 | .928 | Vezina Trophy | Ykköstähdistö |
| 2014–2015 | Boston Bruins | NHL | 70 | 34 | 21 | – | 4064 | 156 | 3 | 2.30 | .922 | – | – | – | – | – | – | – | – |
| 2015–2016 | Boston Bruins | NHL | 64 | 31 | 22 | – | 3679 | 157 | 4 | 2.56 | .915 | – | – | – | – | – | – | – | – |
| 2016–2017 | Boston Bruins | NHL | 65 | 37 | 20 | – | 3680 | 137 | 8 | 2.24 | .915 | 6 | 2 | 4 | 402 | 15 | 0 | 2.24 | .920 |
| 2017–2018 | Boston Bruins | NHL | 54 | 34 | 14 | – | 3173 | 125 | 3 | 2.36 | .917 | 12 | 5 | 7 | 687 | 33 | 0 | 2.88 | .903 |
| 2018–2019 | Boston Bruins | NHL | 46 | 27 | 13 | – | 2635 | 109 | 4 | 2.48 | .912 | 24 | 15 | 9 | 1459 | 49 | 2 | 2.02 | .934 |
| 2019–2020 | Boston Bruins | NHL | 41 | 26 | 8 | – | 2402 | 85 | 5 | 2.12 | .929 | 4 | 1 | 3 | 258 | 11 | 0 | 2.57 | .904 |
| 2020–2021 | Boston Bruins | NHL | 24 | 15 | 5 | – | 1396 | 53 | 2 | 2.28 | .913 | 11 | 6 | 4 | 687 | 27 | 0 | 2.36 | .919 |
| 2021-2022 | Boston Bruins | NHL | 4 | 2 | 2 | – | 196 | 14 | 0 | 4.28 | .844 |  |  |  |  |  |  |  |  |
| NHL Yhteensä | 564 | 308 | 165 | – | 32 405 | 1230 | 52 | 2.28 | 92,1 | 104 | 57 | 46 | 6540 | 242 | 7 | 2.22 | 92,5 |

Lähteet
-------

1. ↑  The Athletic Staff: Bruins' Tuukka Rask retires after struggling to recover from hip surgery *The Athletic*.  10.1.2022. Viitattu 10.1.2022.
2. 1 2 3 4 5 6 7 8  Tuukka Rask *Elite Prospects*. Everysport Media Group AB.  (englanniksi)
3. 1 2  Laakso, Vesa: Rask voitti historiallisen Vezinan *Yle.fi*.  25.6.2014. Yle. Viitattu 25.6.2014.
4. ↑  Tuukka Rask rapakon taakse  6.5.2007. jatkoaika.com. Viitattu 8.5.2007.
5. ↑  Rask torjui voiton avauspelissään  21.11.2007. Yle Urheilu. Viitattu 17.2.2014.
6. ↑  Myös Rask ja Lepistö AHL:ään *Jatkoaika.com*.  3.10.2008. Viitattu 16.10.2008.
7. ↑  Boston Bruins sign backup goalie Tuukka Rask to a 2-year contract extension  5.11.2009. NHL.com:  Canadian Press. Viitattu 9.11.2009.
8. ↑  The Hockey News arvioi top 50 pelaajat – mukana kaksi suomalaista  20.8.2010. Ilta-Sanomat. Viitattu 11.2.2011. [vanhentunut linkki]
9. ↑  Tuukka Raskille 56 miljoonan jättisopimus  11.7.2013. Yle Urheilu. Viitattu 24.2.2014.
10. ↑  Bruins-Sharks Live: San Jose Wins 7–4; Boston Falls To 0-3-0 On Road Trip  4.12.2014. New England Sport Network. Viitattu 4.2.2015.
11. ↑  Rask tammikuun kolmostähti NHL:ssä  3.2.2015. Jatkoaika. Viitattu 4.2.2015.
12. ↑  Tuukka Rask Named NHL First Star Of The Month  2.1.2018. NHL. Viitattu 3.1.2018.
13. ↑  Otto Palojärvi: Tuukka Rask rikkoi ikivanhan ennätyksen *Uusi Suomi*.  4.2.2019. Viitattu 5.2.2019.
14. ↑
15. ↑
16. ↑  Toimitus: Tuukka Rask lopettaa upean jääkiekkouransa *Kiekkofani.com*.  10.2.2022. Viitattu 28.2.2022.
17. ↑  Raskeista historian viides suomalainen veljespari NHL:ssä
18. ↑  Carolyn Y. Johnson: B’s goalie Tuukka Rask to be a wasp, too – The Boston Globe *BostonGlobe.com*.  February 24, 2015. Viitattu 24.2.2015.
19. ↑  Tuukka Rask meni naimisiin hulppeasti Italiassa – Stanley Cup -voittaja laittoi parastaan tanssilattialla *www.iltalehti.fi*. Viitattu 1.8.2022.
20. ↑  Tuukka Rask *Quanthockey.com*. Viitattu 20.3.2022.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tuukka Rask**.
* Tuukka Rask *Elite Prospects*. Everysport Media Group AB.  (englanniksi)
* Rask Jatkoaika.comissa
* Tuukka Rask NHL:n sivuilla

|  |  |  |
| --- | --- | --- |
| Edeltäjä:**Sergei Bobrovski** | **Vezina Trophyn voittaja**2014 | Seuraaja:**Carey Price** |

Suomen joukkue – Jääkiekon maailmancup 2016
2 Jokipakka |
3 Määttä |
7 Lindell |
9 Koivu (**C**) |
12 Lehterä |
18 Lepistö |
19 Koskinen |
20 Aho |
22 Pokka |
27 Donskoi |
28 Korpikoski |
29 Laine |
35 Rinne |
36 Jokinen (**A**) |
40 Rask |
45 Vatanen |
51 Filppula (**A**) |
55 Ristolainen |
56 Haula |
64 Granlund |
71 Komarov |
86 Teräväinen |
91 Barkov |
Valmentaja Lauri Marjamäki

Suomen joukkue – Talviolympialaiset 2014
3 Määttä |
4 Väänänen |
5 Kukkonen |
6 Salo |
8 Selänne (**C**) |
12 Jokinen |
15 Ruutu |
16 Barkov |
18 Lepistö |
21 Lehterä |
23 Salminen |
26 Immonen |
27 Kontiola |
28 Korpikoski |
31 Niemi |
32 Lehtonen |
36 Jokinen |
38 Hietanen |
40 Rask |
41 Pihlström |
44 Timonen (**A**) |
45 Vatanen |
50 Aaltonen |
64 Granlund |
71 Komarov (**A**) |
Valmentaja Erkka Westerlund